### Resumé

Boligorganisationen ØsterBo, afd. 35, søger om godkendelse af låneoptagelse og huslejestigning udover 5 % i forbindelse med renovering af vinduer og døre.

### Sagsfremstilling

ØsterBo, afd. 35, Skovbrynet, består af i alt 298 familieboliger beliggende på [adresse], Pilen, [adresse], Egen og Hylden i [adresse], Vejle Øst.

Boligerne er opført i perioden fra 1985-1990.

På et ekstraordinært afdelingsmøde den 26. juni 2024 blev det besluttet at udskifte vinduer, døre og altandøre.

Vinduer og døre skal udskiftes til nye højisolerede træ-alu vinduer og døre.

ØsterBo har oplyst, at renoveringen forventes udført i perioden 2024-2025 og samlet vil forløbe over 27 måneder.

#### Låneoptagelse og huslejestigning

ØsterBo oplyser, at renoveringen har et samlet budget på 18 mio. kr.

Renoveringen skal finansieres gennem afdelingens henlæggelser samt ved hjemtagelse af et fastforrentet 30-årigt realkreditforeningslån på ca. 16 mio. kr.

Låneoptagelsen kræver ikke kommunal garanti.

Den endelige huslejestigning forventes årligt at være ca. 62 kr. pr. m2.

ØsterBo har foretaget følgende beregning af huslejestigningerne:

![Tabel over beregning af huslejestigning](data:image/png;base64...)

Som det fremgår af tabellen, bliver den endelige huslejestigning mellem 7,12-7,88 % afhængigt af størrelsen af det enkelte lejemål.

Beboerne er orienteret om huslejestigningen i forbindelse med det ekstraordinære afdelingsmøde.

#### Lovgrundlag

Når en boligorganisation ønsker at optage et lån med pant i organisationens faste ejendom, kræver det kommunalbestyrelsens godkendelse, jf. almenboliglovens § 29.

Byrådet delegerede 2. oktober 2013, pkt. 178, sin kompetence til Teknisk Udvalg, som herefter kan godkende optagelse af lån i forbindelse med renoveringsprojekter, der ikke indebærer kommunal garantistillelse.

Efter driftsbekendtgørelsens § 79, stk. 4, skal kommunalbestyrelsen godkende lejeforhøjelser udover 5 % inden for et regnskabsår som følge af ekstraordinære renoveringsarbejder mv., jf. almenboliglovens § 37.

Teknisk Udvalg har ifølge Vejle Kommunes Delegerings - og [adresse] kompetencen til at godkende planlagte huslejeforhøjelser.

#### Forvaltningens bemærkninger til beslutningskompetencen

Teknisk Udvalg besluttede den 7. november 2023, punkt 243, at delegere kompetencen til at træffe beslutning i sager om låneoptagelse og huslejestigning i forbindelse med ekstraordinære renoveringsprojekter til administrationen, men ved en fejl blev beslutningen om delegation ikke forelagt for Byrådet til godkendelse.

Forvaltningen har på ny anmodet Teknisk Udvalg, Økonomiudvalget samt Byrådet om at godkende, at beslutningskompetencen delegeres til administrationen. Teknisk Udvalg har behandlet denne anmodning på møde den 18. juni 2024, punkt 145, og har anbefalet at kompetencen delegeres.

Økonomiudvalget har på deres møde den 5. august 2024 besluttet at udsætte delegeringssagen.

Teknisk Udvalg anmodes på den baggrund om at tage stilling til det ansøgte.

### Økonomi

Ingen bemærkninger.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg

### Indstilling Teknik- og Miljødirektøren indstiller

**at** udvalget godkender låneoptagelsen på ca. 16 mio. kr. med pant i afdelingens faste ejendom, og

**at** udvalget godkender huslejestigningen på ca. 7 %.

### Beslutning

Godkendt.

Bertil Toft var fraværende.